title: Provedbena odluka Komisije (EU) 2016/645 оd 22. travnja 2016. o određenim zaštitnim mjerama protiv bolesti kvrgave kože u Bugarskoj (priopćeno pod brojem dokumenta C(2016) 3261) (Tekst značajan za EGP)

text:
               23.4.2016

               HR

               Službeni list Europske unije

               L 108/61

         PROVEDBENA ODLUKA KOMISIJE (EU) 2016/645
   оd 22. travnja 2016.
   o određenim zaštitnim mjerama protiv bolesti kvrgave kože u Bugarskoj

         (priopćeno pod brojem dokumenta C(2016) 3261)

   (Vjerodostojan je samo tekst na bugarskom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
   uzimajući u obzir Direktivu Vijeća 90/425/EEZ od 26. lipnja 1990. o veterinarskim i zootehničkim pregledima koji se primjenjuju u trgovini određenim živim životinjama i proizvodima unutar Zajednice s ciljem uspostave unutarnjeg tržišta (2), a posebno njezin članak 10. stavak 4.,
   uzimajući u obzir Direktivu Vijeća 92/119/EEZ od 17. prosinca 1992. o uvođenju općih mjera Zajednice za suzbijanje određenih bolesti životinja i posebnih mjera koje se odnose na vezikularnu enterovirusnu bolest svinja (3), a naročito njezin članak 14. stavak 2.,
   uzimajući u obzir Direktivu Vijeća 2002/99/EZ od 16. prosinca 2002. o utvrđivanju zdravstvenih pravila za životinje kojima se uređuje proizvodnja, prerada, stavljanje u promet i unošenje proizvoda životinjskog podrijetla namijenjenih prehrani ljudi (4), a posebno njezin članak 4. stavak 3.,
   budući da:

               (1)

               Bolest kvrgave kože virusna je bolest goveda koja se prvenstveno prenosi vektorima, a karakteriziraju je veliki gubici prijemljivih životinja i potencijal vrlo brzog širenja, osobito putem kretanja i trgovine prijemljivim živim životinjama i njihovim proizvodima. Bolest kvrgave kože nije bolest od važnosti za javno zdravlje jer se taj virus ne prenosi na ljude.

               (2)

               Direktivom 92/119/EEZ utvrđuju se opće mjere za kontrolu određenih bolesti životinja, uključujući bolest kvrgave kože. One uključuju mjere koje se poduzimaju u slučaju sumnje ili potvrde bolesti kvrgave kože na gospodarstvu. Mjere koje treba poduzeti obuhvaćaju uspostavu zaraženih i ugroženih područja oko mjesta izbijanja bolesti i druge dodatne mjere kontrole širenja bolesti. Tim se mjerama ujedno osigurava i hitno cijepljenje u slučaju izbijanja bolesti kvrgave kože.

               (3)

               Člankom 14. stavkom 2. Direktive 92/119/EEZ propisano je da se, kada je u određenoj regiji predmetna epizootija izuzetno opasna, sve dodatne mjere dotičnih država članica usvajaju u skladu s postupkom komitologije.

               (4)

               Bugarska je 12. travnja 2016. obavijestila Komisiju da sumnja na bolest kvrgave kože na dva gospodarstva koja drže goveda koja se nalaze u selima Voden i Chernogorovo u općini Dimitrovgrad, u regiji Haskovo u središnjem južnom dijelu Bugarske, otprilike 80 km od granica sa susjednim zemljama. Dana 13. travnja 2016. potvrdila je dva izbijanja bolesti kvrgave kože i obavijestila o dodatnoj sumnji na bolest kvrgave kože u susjednoj općini Vodenicharovo u regiji Stara Zagora. Bugarska je 15. travnja 2016. potvrdila daljnja izbijanja bolesti u selu Bialo Pole, u regiji Stara Zagora, te u selima Radievo i Marijno u regiji Haskovo.

               (5)

               Bugarska je poduzela mjere predviđene Direktivom 92/119/EEZ, a pogotovo uspostavljanje zaraženih i ugroženih područja oko mjesta izbijanja bolesti u skladu s člankom 10. te Direktive te je osim toga ograničila kretanje prijemljivih životinja u dvije pogođene regije te, kao mjeru predostrožnosti, u susjednim regijama Burgas, Yambol, Sliven, Kardzhali, Plovdiv, Pazardjik, Smolyan, Blagoevgrad, Kjustendil, Pernik, Sofia District i Sofia Town. Nadzor je pojačan u čitavoj državi.

               (6)

               Zbog rizika od širenja virusa bolesti kvrgave kože na druga područja Bugarske i druge države članice, osobito kroz trgovinu živim govedima i njihovim zametnim proizvodima, potrebno je kontrolirati kretanje određenih divljih preživača i stavljanje na tržište određenih proizvoda dobivenih od goveda.

               (7)

               U ovoj bi se Odluci trebale upotrebljavati definicije iz članka 2. Direktive 92/119/EEZ, članka 2. Direktive Vijeća 64/432/EEZ (5) i članka 2. Direktive Vijeća 92/65/EEZ (6). No u ovoj je Odluci potrebno odrediti i neke specifične definicije.

               (8)

               Potrebno je opisati dio državnog područja Bugarske koji se smatra slobodnim od bolesti kvrgave kože i ne podliježe ograničenjima u skladu s Direktivom 92/119/EEZ i ovom Odlukom. Stoga je potrebno opisati ograničeno područje u Prilogu ovoj Odluci uzimajući u obzir razinu rizika od širenja bolesti kvrgave kože. Zemljopisne granice tog ograničenog područja trebale bi se temeljiti na riziku i ishodu praćenja mogućih kontakata sa zaraženim gospodarstvom, mogućoj ulozi vektora i mogućnosti provedbe dovoljno kontrola nad kretanjem životinja prijemljive vrste i proizvoda dobivenih od takvih životinja. To ograničeno područje trebalo bi uključivati sva zaražena i ugrožena područja utvrđena u skladu s Direktivom 92/119/EEZ. Na temelju informacija koje je Bugarska dostavila, cijelo područje regija Haskovo i Stara Zagora u Bugarskoj trebalo bi biti ograničeno područje navedeno u Prilogu ovoj Odluci.

               (9)

               Potrebno je isto tako predvidjeti određena ograničenja za otpremu životinja prijemljivih vrsta i njihovih zametnih proizvoda iz ograničenog područja koje će se odrediti u Prilogu ovoj Odluci te ograničenja za stavljanje na tržište određenih proizvoda životinjskog podrijetla i životinjskih nusproizvoda iz tog ograničenog područja.

               (10)

               U smislu rizika od širenja bolesti kvrgave kože, različiti proizvodi predstavljaju različite razine rizika. Kako je navedeno u znanstvenom mišljenju Europske agencije za sigurnost hrane (EFSA) o bolesti kvrgave kože (7) kretanje živih goveda, sjemena goveda i sirove kože sa zaraženih goveda predstavlja veći rizik u smislu izloženosti i posljedica nego drugi proizvodi kao što su mlijeko i mliječni proizvodi, obrađene kože ili svježe meso, mesni pripravci i mesni proizvodi koji potječu od goveda, za koje nema znanstvenih ili eksperimentalnih dokaza o njihovoj ulozi u prenošenju bolesti. Stoga mjere koje će se propisati ovom Odlukom trebaju biti uravnotežene i proporcionalne rizicima.

               (11)

               Kako bi se spriječilo širenje bolesti kvrgave kože potrebno je zabraniti kretanje živih goveda iz ograničene zone u Bugarskoj koja će se utvrditi u Prilogu ovoj Odluci. Prema znanstvenom mišljenju EFSA-e o bolesti kvrgave kože i Svjetskoj organizaciji za zdravlje životinja (OIE) moguću ulogu u prenošenju bolesti kvrgave kože mogla bi imati divlja fauna tj. određeni egzotični divlji preživači, osobito u Africi gdje je ta bolest endemska. Stoga bi određene zaštitne mjere trebalo primijeniti i na divlje preživače. U nedostatku preciznijih pravila u zakonodavstvu Unije, u tu svrhu trebalo bi upotrebljavati odgovarajuće međunarodne standarde za takva kretanja predviđene u Kodeksu o zdravlju kopnenih životinja OIE-a (8).

               (12)

               Budući da je Bugarska zatražila izuzeće od zabrane otpreme goveda na izravno klanje s gospodarstava smještenih u ograničenom području izvan zaraženih i ugroženih područja i da je takvo izuzeće predviđeno u članku 11.11.5. Kodeksa o zdravlju kopnenih životinja OIE-a, primjereno je dopustiti slanje takvih pošiljki pod određenim uvjetima.

               (13)

               Nadalje, ne može se isključiti prenošenje bolesti kvrgave kože preko sjemena ili zametaka goveda. Stoga bi za te proizvode trebalo predvidjeti određene zaštitne mjere. U nedostatku standarda Unije, u tu svrhu trebalo bi upotrebljavati znanstveno mišljenje EFSA-e o bolesti kvrgave kože i preporuke iz Kodeksa o zdravlju kopnenih životinja OIE-a.

               (14)

               Prema znanstvenom mišljenju EFSA-e o bolesti kvrgave kože, prenošenje virusa bolesti kvrgave kože preko sjemena, prirodnog pripusta ili umjetnog osjemenjivanja, eksperimentalno je dokazano te je virus bolesti kvrgave kože izoliran u sjemenu eksperimentalno zaraženih bikova. Stoga bi prikupljanje i upotrebu sjemena goveda koja potječu iz ograničenog područja trebalo zabraniti.

               (15)

               U skladu s člankom 4.7.14. Kodeksa o zdravlju kopnenih životinja OIE-a bolest kvrgave kože svrstana je u skladu s priručnikom Međunarodnog društva za embriotransfer u kategoriju 4 bolesti ili patogeni organizmi, a to su oni „za koje su provedene ili su u tijeku studije u kojima se navodi da još nije moguće donijeti zaključke u pogledu razine rizika od prenošenja ili da rizik od prenošenja preko zametka možda nije zanemariv, čak i ako se sa zametcima između prikupljanja i prijenosa postupa pravilno u skladu s tim priručnikom”. Stoga bi prikupljanje i upotrebu zametaka goveda koja potječu iz ograničenog područja trebalo zabraniti.

               (16)

               Ne postoje znanstveni ili eksperimentalni dokazi koji bi upućivali na prenošenje virusa bolesti kvrgave kože na prijemljive vrste životinja preko svježeg mesa, mesnih pripravaka ili mesnih proizvoda. Iako se u znanstvenom mišljenju EFSA-e o bolesti kvrgave kože navodi da virus te bolesti može preživjeti u mesu u nepoznatom vremenskom razdoblju, postojećom zabranom Unije da se preživači hrane bjelančevinama preživača isključila bi se mogućnost prenošenja virusa bolesti kvrgave kože oralnim putem. Kako bi se izbjegao svaki rizik od širenja bolesti kvrgave kože, stavljanje na tržište svježeg mesa, mesnih pripravaka i mesnih proizvoda dobivenih od goveda koja potječu iz ograničenog područja koje će se utvrditi u Prilogu ovoj Odluci trebalo bi dopustiti samo ako je svježe meso proizvedeno od goveda koja su držana na gospodarstvima slobodnima od bolesti, smještenim na ograničenom području izvan utvrđenih zaraženih i ugroženih područja. Takvo bi se meso trebalo stavljati na tržište samo na državnom području Bugarske.

               (17)

               Osim toga, otprema pošiljki svježeg mesa dobivenih od životinja koja su držane i zaklane izvan ograničenog područja, te mesnih pripravaka i mesnih proizvoda kako su definirani u točki 7.1. Priloga I. Uredbi (EZ) br. 853/2004 Europskog parlamenta i Vijeća (9) te obrađenih želudaca, mjehura i crijeva, kako su definirani u točki 7.9. Priloga I. Uredbi (EZ) br. 853/2004 koji su koji su prošli jednu od obrada utvrđenih u dijelu 4. Priloga II. Odluci Komisije 2007/777/EZ (10) proizvedenih iz takvog svježeg mesa i prerađenih u objektima smještenima u ograničenom području izvan zaraženih i ugroženih područja potrebno je dopustiti pod određenim uvjetima.

               (18)

               Kolostrum, mlijeko i mliječni proizvodi koji se koriste kao hrana za životinje mogu imati važnu ulogu u širenju bolesti kvrgave kože, osobito ako kolostrum, mlijeko i mliječni proizvodi nisu dovoljno termički obrađeni ili zakiseljeni kako bi se virus bolesti kvrgave kože inaktivirao.

               (19)

               EFSA u znanstvenom mišljenju o rizicima za zdravlje životinja zbog hranjenja životinja gotovim mliječnim proizvodima bez daljnje obrade (11) preciznije navodi određene metode kojima se mogu ublažiti rizici od širenja bolesti kvrgave kože preko mlijeka i mliječnih proizvoda. Stoga bi stavljanje na tržište i otpremu pošiljki mlijeka i mliječnih proizvoda namijenjenih prehrani ljudi proizvedenih od životinja iz ograničenog područja trebalo dopustiti pod određenim uvjetima.

               (20)

               Uredba Komisije (EU) br. 142/2011 (12) kojom se utvrđuju provedbena pravila za Uredbu (EZ) br. 1069/2009 Europskog parlamenta i Vijeća (13), uključujući zahtjeve za sigurnu preradu nusproizvoda životinjskog podrijetla i od njih dobivenih proizvoda. Kako bi se spriječilo širenje bolesti kvrgave kože potrebno je zabraniti stavljanje na tržište neprerađenih nusproizvoda životinjskog podrijetla. Upućivanje na prerađene životinjske nusproizvode u ovoj Odluci potrebno je smatrati upućivanjem na standarde za zdravlje životinja utvrđene u Uredbi (EU) br. 142/2011.

               (21)

               U slučaju izbijanja bolesti kvrgave kože, člankom 19. Direktive 92/119/EEZ predviđa se mogućnost primjene cijepljenja protiv te bolesti. Bugarska nije isključila mogućnost pribjegavanja hitnom cijepljenju protiv bolesti kvrgave kože. Rizik širenja bolesti s cijepljenih životinja i njihovih proizvoda razlikuje se od rizika širenja bolesti s necijepljenih životinja i onih koje bi mogle biti u inkubaciji. Stoga je potrebno utvrditi uvjete za kretanje cijepljenih goveda i za stavljanje na tržište proizvoda dobivenih od takvih životinja.

               (22)

               Znanstvene spoznaje o bolesti kvrgave kože nisu potpune. Cijepljena goveda zaštićena su od kliničkih znakova te bolesti, ali ne nužno od infekcija, a ne razviju sve cijepljene životinje zaštitni imunitet. Stoga bi se trebalo dopustiti izravno slanje takvih životinja na trenutačno klanje u klaonice smještene na državnom području Bugarske po isteku razdoblja od najmanje 28 dana nakon cijepljenja.

               (23)

               Stoga, svježe meso i mesni pripravci dobiveni od njega, kao i mesni proizvodi koji su prošli nespecifičnu obradu mogu značiti rizik od širenja bolesti kvrgave kože koji nije zanemariv. Stoga je opravdano ograničiti na državnom području Bugarske stavljanje na tržište svježeg mesa goveda i prijemljivih divljih papkara, mesnih pripravaka i mesnih proizvoda dobivenih od njega, pod uvjetom da se na takvo svježe meso, mesne pripravke i mesne proizvode mora staviti posebna oznaka koja nije ovalna i ne može se zamijeniti s oznakom zdravstvene ispravnosti za svježe meso, kako je utvrđeno u Prilogu I. odjeljku I. poglavlju III. Uredbi (EZ) br. 854/2004 Europskog parlamenta i Vijeća (14), i identifikacijskom oznakom za mesne pripravke i mesne proizvode koji se sastoje od mesa goveda ili ga sadržavaju kako je utvrđeno u Prilogu II. odjeljku I. Uredbi (EZ) br. 853/2004.

               (24)

               Posebnom obradom mesnih proizvoda u hermetički zapečaćenim spremnicima s Fo vrijednošću od tri ili više i obradom mlijeka i mliječnih proizvoda opisanima u Prilogu IX. dijelu A točkama 1.1. do 1.5. Direktive Vijeća 2003/85/EZ (15) dovoljno se inaktivira virus bolesti kvrgave kože u takvim proizvodima namijenjenima prehrani ljudi i stoga bi trebalo dopustiti stavljanje na tržište takvog mlijeka i mliječnih proizvoda na cijelom državnom području Bugarske i u drugim državama članicama te otpremu u treće zemlje.

               (25)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   Predmet i područje primjene
   Ovom se Odlukom utvrđuju zaštitne mjere koje se odnose na izbijanje bolesti kvrgave kože u Bugarskoj i dodatne mjere koje predmetne države članice trebaju poduzeti u skladu s Direktivom 92/119/EEZ.
   Članak 2.
   Definicije
   Za potrebe ove Direktive primjenjuju se definicije utvrđene u članku 2. Direktive 64/432/EEZ, 92/65/EEZ odnosno 92/119/EEZ.
   Osim toga, primjenjuju se sljedeće definicije:

               (a)

               „govedo” znači papkari vrsta Bos taurus, Bos indicus, Bison bison i Bubalus bubalis;

               (b)

               „ograničeno područje” znači dio državnog područja države članice navedenog u Prilogu ovoj Odluci koji uključuje područje u kojem je potvrđena bolest kvrgave kože te sva zaražena i ugrožena područja uspostavljena u skladu s člankom 10. Direktive 92/119/EEZ.

               (c)

               „divlji preživač u zatočeništvu” znači životinja podreda Ruminantia iz reda Artiodactyla s fenotipom na koji umjetna selekcija nije znatno utjecala, ali koja živi pod izravnim nadzorom ili kontrolom ljudi, uključujući životinje iz zoološkog vrta;

               (d)

               „divlji preživač” znači životinja podreda Ruminantia iz reda Artiodactyla s fenotipom na koji umjetna selekcija nije utjecala i koja živi bez izravnog nadzora ili kontrole ljudi;

               (e)

               „mesni proizvodi” znači mesni proizvodi kako su definirani u točki 7.1. Priloga I. Uredbi (EZ) br. 853/2004 i obrađeni želuci, mjehuri i crijeva kako su definirani u točki 7.9. tog Priloga, koji su prošli jednu od obrada utvrđenih u dijelu 4. Priloga II. Odluci 2007/777/EZ.

         Članak 3.
   Zabrana kretanja i otpreme određenih životinja, njihova sjemena i zametaka te stavljanja na tržište određenih proizvoda životinjskog podrijetla i životinjskih nusproizvoda
   1.   Bugarska zabranjuje otpremu sljedećih proizvoda iz ograničenog područja u druge dijelove Bugarske, druge države članice i treće zemlje:

               (a)

               goveda i divlji preživači u zatočeništvu;

               (b)

               sjeme, jajne stanice i zameci goveda.

         2.   Bugarska zabranjuje stavljanje na tržište izvan ograničenog područja i otpremu u druge države članice i treće zemlje sljedećih proizvoda dobivenih od goveda i divljih preživača koje se drži ili lovi u ograničenom području:

               (a)

               svježe meso i mesni pripravci te mesni proizvodi proizvedeni od takvog svježeg mesa;

               (b)

               kolostrum, mlijeko i mliječni proizvodi od goveda;

               (c)

               svježe kože osim onih obuhvaćenih definicijom u točkama 28. i 29. Priloga I. Uredbi (EU) br. 142/2011;

               (d)

               neprerađeni životinjski nusproizvodi, osim ako su namijenjeni za ili usmjereni na odlaganje ili preradu pod službenim nadzorom tijela nadležnog za odlaganje ili obradu u odobrenom pogonu u skladu s Uredbom (EZ) br. 1069/2009 na državnom području Bugarske.

         Članak 4.
   Odstupanje od zabrane otpreme živih goveda i divljih preživača u zatočeništvu za izravno klanje i otpremu svježeg mesa, mesnih pripravaka i mesnih proizvoda od takvih životinja
   1.   Odstupajući od zabrane iz članka 3. stavka 1. točke (a), nadležno tijelo može odobriti otpremu goveda i divljih preživača u zatočeništvu s gospodarstava smještenih na ograničenom području u klaonicu smještenu u drugim dijelovima Bugarske, pod sljedećim uvjetima:

               (a)

               životinje su od rođenja ili tijekom prošlih 28 dana živjele na gospodarstvu na kojem tijekom tog razdoblja nije bilo službeno prijavljenih slučajeva bolesti kvrgave kože;

               (b)

               životinje su pri utovaru klinički pregledane i nisu pokazivale nikakve kliničke znakove bolesti kvrgave kože;

               (c)

               životinje su izravno prevezene na trenutačno klanje, bez zaustavljanja ili istovara;

               (d)

               nadležno tijelo određuje klaonicu u tu svrhu;

               (e)

               nadležno tijelo za otpremu mora unaprijed obavijestiti nadležno tijelo za klaonicu o namjeri otpremanja životinja, a nadležno tijelo za klaonicu obavješćuje nadležno tijelo za otpremu o njihovu dolasku;

               (f)

               po dolasku u klaonicu životinje se drže i kolju odvojeno od ostalih životinja, u vremenskom razdoblju kraćem od 36 sati;

               (g)

               životinje za koje je predviđeno kretanje:

                           i.

                           nisu cijepljene protiv bolesti kvrgave kože te su držane na gospodarstvima:

                                       —

                                       na kojima nije provedeno cijepljenje, a smještena su izvan zaraženih i ugroženih područja, ili

                                       —

                                       na kojima je provedeno cijepljenje, a smještena su izvan zaraženih i ugroženih područja, a prošlo je razdoblje čekanja od najmanje 7 dana nakon cijepljenja stada, ili

                                       —

                                       koja su smještena na ugroženom području gdje zabrane traju više od 30 dana zbog pojave daljnjih slučajeva bolesti kako je navedeno u članku 13. Direktive 92/119/EEZ, ili

                           ii.

                           su cijepljene protiv bolesti kvrgave kože najmanje 28 dana prije datuma kretanja i dolaze s gospodarstva na kojem su sve prijemljive životinje bile cijepljene najmanje 28 dana prije datuma planiranog kretanja.

         2.   Svaka otprema goveda i divljih preživača u zatočeništvu u skladu sa stavkom 1. provodi se samo ako su ispunjeni sljedeći uvjeti:

               (a)

               prijevozno sredstvo propisno je očišćeno i dezinficirano prije i nakon utovara takvih životinja u skladu s člankom 9.;

               (b)

               prije i tijekom prijevoza životinje su zaštićene od napada kukaca vektora.

         3.   Nadležno tijelo osigurava da se svježe meso, mesni pripravci i mesni proizvodi dobiveni od životinja iz stavka 1. ovog članka stavljaju na tržište u skladu sa zahtjevima iz članaka 5. i 6.
   Članak 5.
   Odstupanje od zabrane stavljanja na tržište svježeg mesa i mesnih pripravaka goveda i divljih preživača
   1.   Odstupajući od zabrana iz članka 3. stavka 2. točaka (a) i (c), nadležno tijelo može odobriti stavljanje na tržište u Bugarskoj izvan ograničenog područja svježeg mesa i mesnih pripravaka dobivenih od njega (osim iznutrica uz iznimku jetre) te svježe kože dobivenih od goveda i divljih preživača:

               (a)

               držanih na gospodarstvima na ograničenom području koja nisu bila pod ograničenjima u skladu s Direktivom 92/119/EEZ ili

               (b)

               zaklanih ili ulovljenih prije 13. travnja 2016. ili

               (c)

               iz članka 4. stavka 1.

         2.   Nadležno tijelo odobrava samo otpremu u druge države članice ili treće zemlje pošiljaka svježeg mesa dobivenog od goveda koja su držana i zaklana izvan ograničenog područja, i mesnih pripravaka proizvedenih od takvog svježeg mesa, pod uvjetom da su takvo meso i mesni pripravci bili proizvedeni, skladišteni te da se njima rukovalo tako da nisu došli u dodir s mesom i mesnim pripravcima koji nisu odobreni za otpremu u druge države članice u skladu s člankom 3. stavkom 2. točkom (a), i da pošiljke u druge države članice imaju službeni zdravstveni certifikat u skladu s obrascem utvrđenim u Prilogu Uredbi Komisije (EZ) br. 599/2004 (16), čiji se dio II. dopunjuje sljedećom potvrdom:

      „Svježe meso ili mesni pripravci u skladu s Provedbenom odlukom Komisije (EU) 2016/645 od 22. travnja 2016. o određenim zaštitnim mjerama protiv bolesti kvrgave kože u Bugarskoj”.

   Članak 6.
   Odstupanje od zabrane stavljanja na tržište mesnih proizvoda koji se sastoje od mesa goveda ili divljih preživača ili ga sadržavaju
   1.   Odstupajući od zabrane iz članka 3. stavka 2. točke (a), nadležno tijelo može odobriti stavljanje na tržište mesnih proizvoda proizvedenih na ograničenom području od svježeg mesa goveda i divljih preživača:

               (a)

               držanih na gospodarstvima na ograničenom području koja nisu pod ograničenjima u skladu s Direktivom 92/119/EEZ

               (b)

               zaklanih ili ulovljenih prije 13. travnja 2016. ili

               (c)

               iz članka 4. stavka 1. ili

               (d)

               držanih i zaklanih izvan ograničenog područja.

         2.   Nadležno tijelo odobrava stavljanje na tržište mesnih proizvoda iz stavka 1. u skladu s uvjetima iz točaka (a), (b) ili (c) tog stavka, samo na državnom području Bugarske, ako su mesni proizvodi prošli nespecifičnu obradu kojom se osigurava da zarezana površina mesnih proizvoda više ne pokazuje karakteristike svježeg mesa.
   Nadležno tijelo osigurava da se mesni proizvodi iz prvog podstavka ne otpremaju u druge države članice ili treće zemlje.
   3.   Nadležno tijelo odobrava samo otpremu pošiljki mesnih proizvoda od svježeg mesa dobivenog od životinja iz stavka 1. točaka (a), (b) i (c) u druge države članice ili treće zemlje, pod uvjetom da su mesni proizvodi prošli specifičnu obradu kako je utvrđeno u Prilogu II. dijelu 4. točki B Odluke 2007/777/EZ, u hermetički zapečaćenim spremnicima s Fo vrijednošću od tri ili više i da pošiljke u druge države članice imaju službeni zdravstveni certifikat u skladu s obrascem utvrđenim u Prilogu Uredbi (EZ) br. 599/2004, čiji se dio II. dopunjuje sljedećom potvrdom:

      „Mesni proizvodi u skladu s Provedbenom odlukom Komisije (EU) 2016/645 od 22. travnja 2016. o određenim zaštitnim mjerama protiv bolesti kvrgave kože u Bugarskoj”.

   4.   Nadležno tijelo odobrava samo otpremu u druge države članice ili treće zemlje pošiljki mesnih proizvoda od svježeg mesa dobivenog od životinja iz stavka 1. točke (d) pod uvjetom da su mesni proizvodi prošli najmanje nespecifičnu obradu, kako je utvrđeno u Prilogu II. dijelu 4. točki A Odluke 2007/777/EZ, kojom se osigurava da zarezana površina mesnih proizvoda više ne pokazuje karakteristike svježeg mesa i da pošiljke u druge države članice imaju službeni zdravstveni certifikat u skladu s obrascem utvrđenim u Prilogu Uredbi (EZ) br. 599/2004, čiji se dio II. dopunjuje sljedećom potvrdom:

      „Mesni proizvodi u skladu s Provedbenom odlukom Komisije (EU) 2016/645 od 22. travnja 2016. o određenim zaštitnim mjerama protiv bolesti kvrgave kože u Bugarskoj”.

   Članak 7.
   Odstupanje od zabrane otpreme i stavljanja na tržište mlijeka i mliječnih proizvoda
   1.   Odstupajući od zabrane iz članka 3. stavka 2. točke (b), nadležno tijelo može odobriti stavljanje na tržište mlijeka namijenjenog prehrani ljudi dobivenog od goveda držanih na gospodarstvima smještenima na ograničenom području, te mliječnih proizvoda od njega, pod uvjetom da su mlijeko i mliječni proizvodi prošli obradu opisanu u Prilogu IX. dijelu A točkama 1.1. do 1.5. Direktive 2003/85/EZ.
   2.   Nadležno tijelo odobrava samo otpremu u druge države članice ili treće zemlje pošiljaka mlijeka dobivenog od goveda držanih na gospodarstvima smještenima na ograničenom području, i mliječnih proizvoda od njega, pod uvjetom da su mlijeko i mliječni proizvodi namijenjeni prehrani ljudi prošli obradu iz stavka 1. ovog članka i da pošiljke u druge države članice imaju službeni zdravstveni certifikat u skladu s obrascem utvrđenim u Prilogu Uredbi (EZ) br. 599/2004, čiji se dio II. dopunjuje sljedećom potvrdom:

      „Mlijeko i mliječni proizvodi u skladu s Provedbenom odlukom Komisije (EU) 2016/645 od 22. travnja 2016. o određenim zaštitnim mjerama protiv bolesti kvrgave kože u Bugarskoj”.

   Članak 8.
   Posebna oznaka za svježe meso, mesne pripravke i mesne proizvode iz članka 5. stavka 1. odnosno članka 6. stavka 2.
   Bugarska osigurava da se svježe meso, mesni pripravci i mesni proizvodi iz članka 5. stavka 1. i članka 6. stavka 2. označuju posebnim znakom zdravstvene ispravnosti ili identifikacijskim znakom koji nije ovalan i ne može ga se zamijeniti s:

               (a)

               oznakom zdravstvene ispravnosti za svježe meso kako je utvrđena u Prilogu I. odjeljku I. poglavlju III. Uredbe (EZ) br. 854/2004;

               (b)

               identifikacijskom oznakom za mesne pripravke i mesne proizvode koji se sastoje od goveđeg mesa ili ga sadržavaju, kako je utvrđena u Prilogu II. odjeljku I. Uredbe (EZ) br. 853/2004.

         Članak 9.
   Zahtjevi koji se odnose na prijevoz vozila, čišćenje i dezinfekciju
   1.   Nadležno tijelo osigurava da za svako vozilo koje je bilo u kontaktu s prijemljivim vrstama životinja na ograničenom području i koje namjerava napustiti to isto područje operater ili vozač tog vozila dostavi dokaze koji pokazuju da je vozilo nakon zadnjeg kontakta s tim životinjama očišćeno i dezinficirano na način koji inaktivira virus bolesti kvrgave kože.
   2.   Nadležno tijelo navodi informacije koje operater ili vozač vozila za prijevoz stoke treba dostaviti kako bi dokazao da je potrebna dezinfekcija provedena.
   Članak 10.
   Zahtjevi za informacije
   Bugarska u okviru Stalnog odbora za bilje, životinje, hranu i hranu za životinje obavješćuje Komisiju i druge države članice o rezultatima nadzora bolesti kvrgave kože provedenog na ograničenom području.
   Članak 11.
   Primjena
   Ova se odluka primjenjuje do 31. prosinca 2016.
   Članak 12.
   Ova je Odluka upućena Republici Bugarskoj.

      Sastavljeno u Bruxellesu 22. travnja 2016.

            Za Komisiju

         Vytenis ANDRIUKAITIS

            Član Komisije

      (1)  SL L 395, 30.12.1989., str. 13.

      (2)  SL L 224, 18.8.1990., str. 29.

      (3)  SL L 62, 15.3.1993., str. 69.

      (4)  SL L 18, 23.1.2003., str. 11.

      (5)  Direktiva Vijeća 64/432/EEZ od 26. lipnja 1964. o zdravstvenim problemima životinja koji utječu na trgovinu govedima i svinjama unutar Zajednice (SL 121, 29.7.1964., str. 1977./64.).

      (6)  Direktiva Vijeća 92/65/EEZ od 13. srpnja 1992. o utvrđivanju uvjeta zdravlja životinja kojima se uređuje trgovina i uvoz u Zajednicu životinja, sjemena, jajnih stanica i zametaka koji ne podliježu uvjetima zdravlja životinja utvrđenima u određenim propisima Zajednice iz Priloga A dijela I. Direktive 90/425/EEZ (SL L 268, 14.9.1992., str. 54.).

      (7)  EFSA Journal 2015.;13(1):3986 (73 str.).

      (8)  24. izdanje, 2015.

      (9)  Uredba (EZ) br. 853/2004 Europskog parlamenta i Vijeća od 29. travnja 2004. o utvrđivanju određenih higijenskih pravila za hranu životinjskog podrijetla (SL L 139, 30.4.2004., str. 55.).

      (10)  Odluka Komisije 2007/777/EZ od 29. studenoga 2007. o utvrđivanju uvjeta za zdravlje životinja i javno zdravlje te obrazaca certifikata za uvoz iz trećih zemalja određenih mesnih proizvoda i obrađenih želudaca, mjehura i crijeva za prehranu ljudi i o stavljanju izvan snage Odluke 2005/432/EZ (SL L 312, 30.11.2007., str. 49.).

      (11)  EFSA Journal (2006.) 347, str. 1.

      (12)  Uredba Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (SL L 54, 26.2.2011., str. 1.).

      (13)  Uredba (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (Uredba o nusproizvodima životinjskog podrijetla) (SL L 300, 14.11.2009., str. 1.).

      (14)  Uredba (EZ) br. 854/2004 Europskog parlamenta i Vijeća od 29. travnja 2004. o utvrđivanju posebnih pravila organizacije službenih kontrola proizvoda životinjskog podrijetla namijenjenih prehrani ljudi (SL L 139, 30.4.2004., str. 206.).

      (15)  Direktiva Vijeća 2003/85/EZ od 29. rujna 2003. o mjerama Zajednice za suzbijanje slinavke i šapa, o stavljanju izvan snage Direktive 85/511/EEZ i odluka 89/531/EEZ i 91/665/EEZ te o izmjeni Direktive 92/46/EEZ (SL L 306, 22.11.2003., str. 1.).

      (16)  Uredba Komisije (EZ) br. 599/2004 od 30. ožujka 2004. o usvajanju usklađenog obrasca certifikata i izvješća inspekcije povezanih s trgovinom životinjama i proizvodima životinjskog podrijetla unutar Zajednice (SL L 94, 31.3.2004., str. 44.).

      PRILOG

         OGRANIČENO PODRUČJE IZ ČLANKA 2. DRUGOG PODSTAVKA TOČKE (b)

      Sljedeće regije u Bugarskoj:

                  —

                  regija Haskovo

                  —

                  regija Stara Zagora


title: Provedbena odluka Komisije (EU) 2016/2358 оd 20. prosinca 2016. o izmjeni Provedbene odluke 2014/908/EU u pogledu popisa trećih zemalja i državnih područja čiji se nadzorni i regulatorni zahtjevi smatraju istovjetnima za potrebe tretmana izloženosti u skladu s Uredbom (EU) br. 575/2013 Europskog parlamenta i Vijeća (Tekst značajan za EGP )

text:
               21.12.2016

               HR

               Službeni list Europske unije

               L 348/75

         PROVEDBENA ODLUKA KOMISIJE (EU) 2016/2358
   оd 20. prosinca 2016.
   o izmjeni Provedbene odluke 2014/908/EU u pogledu popisa trećih zemalja i državnih područja čiji se nadzorni i regulatorni zahtjevi smatraju istovjetnima za potrebe tretmana izloženosti u skladu s Uredbom (EU) br. 575/2013 Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (1), a posebno njezin članak 107. stavak 4., članak 114. stavak 7., članak 115. stavak 4., članak 116. stavak 5. i članak 142. stavak 2.,
   budući da:

               (1)

               Provedbenom odlukom Komisije 2014/908/EU (2) utvrđuju se popisi trećih zemalja i državnih područja čiji se nadzorni i regulatorni okvir smatra istovjetnim odgovarajućem nadzornom i regulatornom okviru koji se primjenjuje u Uniji u skladu s Uredbom (EU) br. 575/2013.

               (2)

               Komisija je provela daljnje procjene nadzornog i regulatornog okvira koji se primjenjuje na kreditne institucije u trećim zemljama i državnim područjima. Te su procjene Komisiji omogućile ocjenu istovjetnosti tih okvira za potrebe utvrđivanja tretmana relevantnih kategorija izloženosti iz članaka 107., 114., 115., 116. i 142. Uredbe (EU) br. 575/2013.

               (3)

               Istovjetnost je utvrđena analizom temeljenom na rezultatima nadzornog i regulatornog okvira treće zemlje kojom se ispituje njihova sposobnost da postignu iste opće ciljeve kao i nadzorni i regulatorni okvir Unije. Ciljevi se posebno odnose na stabilnost i integritet domaćeg i svjetskog financijskog sustava u cijelosti; učinkovitost i prikladnost zaštite ulagača i ostalih korisnika financijskih usluga; suradnju između različitih sudionika financijskog sustava, uključujući regulatorna i nadzorna tijela; neovisnost i učinkovitost nadzora; učinkovitu primjenu i provedbu relevantnih međunarodno dogovorenih standarda. U cilju postizanja istih općih ciljeva kao u nadzornom i regulatornom okviru Unije, nadzorni i regulatorni okvir treće zemlje trebao bi biti u skladu s nizom operativnih, organizacijskih i nadzornih standarda koji odražavaju ključne elemente Unijinih nadzornih i regulatornih zahtjeva koji se primjenjuju na relevantne kategorije financijskih institucija.

               (4)

               Komisija je u svojim procjenama razmatrala relevantan razvoj nadzornog i regulatornog okvira od donošenja Provedbene odluke Komisije (EU) 2016/230 (3) te je uzela u obzir dostupne izvore informacija, uključujući procjene koje je provelo Europsko nadzorno tijelo na Novom Zelandu i u Turskoj i informacije koje je Danska dostavila, a koje se odnose na Farske otoke i Grenland.

               (5)

               Komisija je zaključila da Turska, Novi Zeland, Farski otoci i Grenland imaju uspostavljen nadzorni i regulatorni okvir koji je u skladu s nizom operativnih, organizacijskih i nadzornih standarda koji odražavaju ključne elemente Unijina nadzornog i regulatornog okvira koji se primjenjuje na kreditne institucije. Stoga je primjereno nadzorne i regulatorne zahtjeve za kreditne institucije koje se nalaze u trećim zemljama i državnim područjima smatrati barem istovjetnima onima koji se primjenjuju u Uniji za potrebe članka 107. stavka 4., članka 114. stavka 7., članka 115. stavka 4., članka 116. stavka 5. i članka 142. stavka 1. točke 4. podtočke (b) Uredbe (EU) br. 575/2013.

               (6)

               Provedbenu odluku 2014/908/EU trebalo bi stoga izmijeniti kako bi se te treće zemlje i državna područja uvrstilo u odgovarajući popis trećih zemalja i državnih područja čiji se nadzorni i regulatorni zahtjevi smatraju istovjetnima Unijinu okviru za potrebe tretmana izloženosti u skladu s Uredbom (EU) br. 575/2013.

               (7)

               Popis trećih zemalja i državnih područja koji se smatraju istovjetnima za potrebe ove Odluke nije konačan. Komisija će uz pomoć Europskog nadzornog tijela za bankarstvo i dalje redovito pratiti razvoj nadzornog i regulatornog okvira trećih zemalja i državnih područja u cilju ažuriranja, prema potrebi i barem svakih pet godina, popisa trećih zemalja i državnih područja utvrđenih u ovoj Odluci, posebno u svjetlu stalnog razvoja nadzornog i regulatornog okvira u Uniji i na svjetskoj razini te uzimajući u obzir nove dostupne izvore relevantnih informacija.

               (8)

               Redovito preispitivanje bonitetnih i nadzornih zahtjeva koji se primjenjuju u trećim zemljama i državnim područjima navedenima u prilozima ne bi smjelo dovesti u pitanje mogućnost Komisije da provede posebno preispitivanje u pogledu pojedine treće zemlje ili državnog područja, bilo kada izvan razdoblja općeg preispitivanja, u slučaju da Komisija zbog relevantnih događaja bude trebala ponovno procijeniti priznanje dodijeljeno ovom Odlukom. Posljedica tog ponovnog preispitivanja može biti povlačenje priznanja istovjetnosti.

               (9)

               Mjere predviđene ovom Odlukom u skladu su s mišljenjem Europskog odbora za bankarstvo,

         DONIJELA JE OVU ODLUKU:
   Članak 1.
   Provedbena odluka 2014/908/EU mijenja se kako slijedi:

               1.

               Prilog I. zamjenjuje se tekstom iz Priloga I. ovoj Odluci;

               2.

               Prilog IV. zamjenjuje se tekstom iz Priloga II. ovoj Odluci;

               3.

               Prilog V. zamjenjuje se tekstom iz Priloga III. ovoj Odluci.

         Članak 2.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 20. prosinca 2016.

            Za Komisiju

            Predsjednik

         Jean-Claude JUNCKER

      (1)  SL L 176, 27.6.2013., str. 1.

      (2)  Provedbena odluka Komisije 2014/908/EU od 12. prosinca 2014. o istovjetnosti nadzornih i regulatornih zahtjeva određenih trećih zemalja i državnih područja za potrebe tretmana izloženosti u skladu s Uredbom (EU) br. 575/2013 Europskog parlamenta i Vijeća (SL L 359, 16.12.2014., str. 155.).

      (3)  Provedbena odluka Komisije (EU) 2016/230 оd 17. veljače 2016. o izmjeni Provedbene odluke 2014/908/EU u pogledu popisa trećih zemalja i državnih područja čiji se nadzorni i regulatorni zahtjevi smatraju istovjetnima za potrebe tretmana izloženosti u skladu s Uredbom (EU) br. 575/2013 Europskog parlamenta i Vijeća (SL L 41, 18.2.2016., str. 23.).

      PRILOG I.

            „PRILOG I.

               Popis trećih zemalja i državnih područja za potrebe članka 1. (kreditne institucije)

                        1.

                        Australija

                        2.

                        Brazil

                        3.

                        Kanada

                        4.

                        Kina

                        5.

                        Farski otoci

                        6.

                        Grenland

                        7.

                        Guernsey

                        8.

                        Hong Kong

                        9.

                        Indija

                        10.

                        Otok Man

                        11.

                        Japan

                        12.

                        Jersey

                        13.

                        Meksiko

                        14.

                        Monako

                        15.

                        Novi Zeland

                        16.

                        Saudijska Arabija

                        17.

                        Singapur

                        18.

                        Južna Afrika

                        19.

                        Švicarska

                        20.

                        Turska

                        21.

                        SAD”

      PRILOG II.

            „PRILOG IV.

               Popis trećih zemalja i državnih područja za potrebe članka 4. (kreditne institucije)

                        1.

                        Australija

                        2.

                        Brazil

                        3.

                        Kanada

                        4.

                        Kina

                        5.

                        Farski otoci

                        6.

                        Grenland

                        7.

                        Guernsey

                        8.

                        Hong Kong

                        9.

                        Indija

                        10.

                        Otok Man

                        11.

                        Japan

                        12.

                        Jersey

                        13.

                        Meksiko

                        14.

                        Monako

                        15.

                        Novi Zeland

                        16.

                        Saudijska Arabija

                        17.

                        Singapur

                        18.

                        Južna Afrika

                        19.

                        Švicarska

                        20.

                        Turska

                        21.

                        SAD”

      PRILOG III.

            „PRILOG V.

               Popis trećih zemalja i državnih područja za potrebe članka 5. (kreditne institucije i investicijska društva)

            Kreditne institucije:

                        1.

                        Australija

                        2.

                        Brazil

                        3.

                        Kanada

                        4.

                        Kina

                        5.

                        Farski otoci

                        6.

                        Grenland

                        7.

                        Guernsey

                        8.

                        Hong Kong

                        9.

                        Indija

                        10.

                        Otok Man

                        11.

                        Japan

                        12.

                        Jersey

                        13.

                        Meksiko

                        14.

                        Monako

                        15.

                        Novi Zeland

                        16.

                        Saudijska Arabija

                        17.

                        Singapur

                        18.

                        Južna Afrika

                        19.

                        Švicarska

                        20.

                        Turska

                        21.

                        SAD

                  Investicijska društva:

                        1.

                        Australija

                        2.

                        Brazil

                        3.

                        Kanada

                        4.

                        Kina

                        5.

                        Hong Kong

                        6.

                        Indonezija

                        7.

                        Japan (ograničeno na subjekte u poslovanju s financijskim instrumentima vrste I.)

                        8.

                        Meksiko

                        9.

                        Južna Koreja

                        10.

                        Saudijska Arabija

                        11.

                        Singapur

                        12.

                        Južna Afrika

                        13.

                        SAD”


title: Provedbena odluka Komisije (EU, Euratom) 2015/2190 оd 25. studenoga 2015. o izdavanju odobrenja Italiji za primjenu određenih približnih procjena za izračun osnovice vlastitih sredstava od PDV-a (priopćeno pod brojem dokumenta C(2015) 8187)

text:
               27.11.2015

               HR

               Službeni list Europske unije

               L 312/24

         PROVEDBENA ODLUKA KOMISIJE (EU, Euratom) 2015/2190
   оd 25. studenoga 2015.
   o izdavanju odobrenja Italiji za primjenu određenih približnih procjena za izračun osnovice vlastitih sredstava od PDV-a

         (priopćeno pod brojem dokumenta C(2015) 8187)

   (Vjerodostojan je samo tekst na talijanskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Uredbu Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (1), a posebno njezin članak 6. stavak 3. drugu alineju,
   nakon savjetovanja sa Savjetodavnim odborom za vlastita sredstva,
   budući da:

               (1)

               Na temelju članka 371. Direktive Vijeća 2006/112/EZ (2) države članice koje su na dan 1. siječnja 1978. izuzimale od PDV-a transakcije navedene u Prilogu X. dijelu B te Direktive, mogu nastaviti izuzimati te transakcije, u skladu s uvjetima koji su se primjenjivali u dotičnoj državi članici na taj datum; te transakcije moraju se uzeti u obzir pri utvrđivanju osnovice vlastitih sredstava od PDV-a.

               (2)

               Na temelju članka 371. Direktive 2006/112/EZ Italija može nastaviti izuzimati transakcije navedene u točki 10. Priloga X. dijela B te Direktive.

               (3)

               Italija je zatražila odobrenje za primjenu određenih približnih procjena za izračun osnovice vlastitih sredstava od PDV-a jer ne može napraviti točan izračun za transakcije iz točke 10. Priloga X. dijela B Direktive 2006/112/EZ. Taj bi izračun vjerojatno uključivao neopravdane administrativne izdatke u odnosu na učinak tih transakcija na ukupnu osnovicu vlastitih sredstava od PDV-a Italije. Italija može izraditi izračun upotrebljavajući približne procjene za tu kategoriju transakcija. Stoga bi Italiji trebalo odobriti da za izračun osnovice vlastitih sredstava od PDV-a primjenjuje približne procjene.

               (4)

               Zbog transparentnosti i pravne sigurnosti primjereno je vremenski ograničiti primjenjivost odobrenja,

         DONIJELA JE OVU ODLUKU:
   Članak 1.
   Za izračun osnovice vlastitih sredstava od PDV-a od 1. siječnja 2015. do 31. prosinca 2019. Italiji se odobrava primjena približnih procjena za transakcije iz točke 10. Priloga X. dijela B Direktive 2006/112/EZ.
   Članak 2.
   Ova je Odluka upućena Talijanskoj Republici.

      Sastavljeno u Bruxellesu 25. studenoga 2015.

            Za Komisiju

         Kristalina GEORGIEVA

            Potpredsjednica

      (1)  SL L 155, 7.6.1989., str. 9.

      (2)  Direktiva Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (SL L 347, 11.12.2006., str. 1.).


title: 2014/132/EU: Provedbena odluka Komisije оd 11. ožujka 2014. kojom se postavljaju ciljevi performansi na razini Unije za mrežu za upravljanje zračnim prometom i granične vrijednosti za upozoravanje za drugo referentno razdoblje od 2015. do 2019. godine  Tekst značajan za EGP

text:
               12.3.2014

               HR

               Službeni list Europske unije

               L 71/20

      PROVEDBENA ODLUKA KOMISIJE

   оd 11. ožujka 2014.
   kojom se postavljaju ciljevi performansi na razini Unije za mrežu za upravljanje zračnim prometom i granične vrijednosti za upozoravanje za drugo referentno razdoblje od 2015. do 2019. godine
   (Tekst značajan za EGP)
   (2014/132/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 549/2004 Europskog parlamenta i Vijeća od 10. ožujka 2004. o utvrđivanju okvira za stvaranje jedinstvenog europskog neba (Okvirna uredba) (1), a posebno točku (a) njezina članka 11. stavka 3.,
   budući da:

               (1)

               Uredbom (EZ) br. 549/2004 zahtijeva se uspostava plana performansi za usluge u zračnoj plovidbi i mrežne funkcije. Posebno, zahtijeva se da Komisija donese ciljeve performansi na razini Unije za ključna područja sigurnosti, zaštite okoliša, kapaciteta i troškovne učinkovitosti. Dodatna pravila koja se odnose na te ciljeve utvrđena su u Provedbenoj uredbi Komisije (EU) br. 390/2013 (2).

               (2)

               Sada bi trebalo odrediti ciljeve performansi na razini Unije za drugo referentno razdoblje koje obuhvaća kalendarske godine od 2015. do uključivo 2019.

               (3)

               Komisija je 29. srpnja 2010. odredila tijelo za reviziju performansi, u skladu s člankom 11. stavkom 2. Uredbe (EZ) br. 549/2004 i člankom 3. Uredbe Komisije (EU) br. 691/2010, koje joj pomaže u provedbi plana performansi, a posebno u određivanju ciljeva performansi na razini Unije (3).

               (4)

               Kako bi se olakšalo donošenje ciljeva performansi na razini Unije za drugo referentno razdoblje, tijelo za reviziju performansi, uz potporu Komisije, savjetovalo se sa svim dionicima navedenima u članku 10. stavku 3. Uredbe (EZ) br. 549/2004 o pristupu koji se koristi za utvrđivanje ciljeva performansi na razini Unije, postupcima kako ih utvrditi i okvirnim rasponima unutar kojih bi trebali biti. To savjetovanje s dionicima trajalo je od 25. siječnja 2013. do 3. srpnja 2013. U njemu je sudjelovao i Odbor za sektorski dijalog osnovan na temelju Odluke Komisije 98/500/EZ (4) i sva europska strukovna predstavnička tijela u području civilnog zrakoplovstva imali su mogućnost dostaviti svoje primjedbe.

               (5)

               Uzimajući u obzir savjetovanja s dionicima, tijelo za reviziju performansi predložilo je ciljeve performansi na razini Unije u izvješću koje je dostavljeno Komisiji 27. rujna 2013. U izvješću se utvrđuju pretpostavke i razlozi na kojima se temelje predloženi ciljevi i sastav skupina pružatelja usluga u zračnoj plovidbi ili funkcionalnih blokova zračnog prostora sa sličnim operativnim i gospodarskim okruženjem.

               (6)

               Ciljevi performansi na razini Unije navedeni u ovoj Odluci u skladu su s Uredbom (EZ) br. 549/2004 i Provedbenom uredbom (EU) br. 390/2013. Pripremljeni su uz pomoć tijela za reviziju performansi. U obzir je uzeto savjetovanje s dionicima i doprinos upravitelja mreže koji je osnovan na temelju članka 6. Uredbe (EZ) br. 551/2004 Europskog parlamenta i Vijeća (5) i članka 3. Uredbe Komisije (EU) br. 677/2011 (6), Europske agencije za sigurnost zračnog prometa (EASA) i nacionalnih nadzornih tijela. Ciljevi se temelje na podacima koje su Komisija i tijelo za reviziju performansi imali na raspolaganju do 17. prosinca 2013.

               (7)

               Ciljevi performansi na razini Unije temelje se na podacima za države članice, Norvešku i Švicarsku.

               (8)

               Ciljevi performansi na razini Unije za ključno područje sigurnosti navedeni u ovoj Odluci pripremljeni su u suradnji s EASA-om. Pri donošenju prihvatljivih postupaka usklađivanja i uputa u skladu s Provedbenom uredbom (EU) br. 390/2013, EASA će dodatno pojasniti definicije kategorija Alata za analizu rizika (RAT) kako bi se osigurala usklađena primjena ciljeva performansi na razini Unije na ključnom području sigurnosti, posebno u pogledu definicije kategorije C (sposobnost pružanja sigurnih, ali otežanih ATM usluga). Također je provedeno savjetovanje s EASA-om o ciljevima performansi na razini Unije za ostala ključna područja s ciljem osiguravanja dosljednosti s prevladavajućim ciljevima sigurnosti.

               (9)

               Ciljeve performansi na razini Unije za ključno područje zaštite okoliša treba utvrditi u odnosu na razine performansi ostvarene u 2012., kako ih je izračunalo tijelo za vrednovanje rezultata, to jest 3,17 % za prosječnu učinkovitost horizontalnog leta na ruti za stvarnu putanju i 5,15 % za prosječnu učinkovitost horizontalnog leta na ruti za zadnju dostavljenu putanju plana leta.

               (10)

               Za svaku godinu u referentnom razdoblju cilj performansi na razini Unije za ključno područje kapaciteta, izmjeren kao prosječno kašnjenje na ruti ATFM-a, trebao bi odgovarati cilju performansi na razini Unije za 2014., vodeći računa o predviđanjima u vezi prometa za drugo referentno razdoblje.

               (11)

               Ciljeve performansi na razini Unije za ključno područje troškovne učinkovitosti za svaku godinu referentnog razdoblja trebalo bi izraziti u realnim izrazima koristeći vrijednosti iz 2009. (EUR2009) kako bi se, između ostalog, omogućila usporedba s razinom performansi postignutom u prethodnom referentnom razdoblju.

               (12)

               Očekivani napredak u troškovnoj učinkovitosti za drugo referentno razdoblje trebalo usporediti s utvrđenim troškovima za 2014. od 6242 milijuna EUR (7) u EUR2009. Na temelju najnovijih predviđanja u vezi prometa za 2014. (8) godinu, osnovna vrijednost za utvrđeni jedinični trošak trebao bi iznositi 58,09 EUR u EUR2009. Stoga bi cilj troškovne učinkovitosti trebao omogućiti smanjenje utvrđenog jediničnog troška za 3,3 % godišnje u drugom referentnom razdoblju. Osnovna vrijednost od 58,09 EUR u EUR2009 veća je od cilja performansi na razini Unije od 53,92 EUR postavljenog u EUR2009 za 2014. jer je očekivani opseg prometa za 2014. manji od prvotne pretpostavke iz Odluke Komisije 2011/121/EU (9).

               (13)

               Predviđanja u vezi prometa za drugo referentno razdoblje preuzeta su iz konzervativnog scenarija najnovije procjene STATFOR-a, objavljene 30. rujna 2013., koja ukazuje na prosječni godišnji rast prometa od 1,2 %. Ipak, dugoročna predviđanja do kraja 2019. uključuju određeni stupanj nesigurnosti. Stoga bi, u kontekstu izvješća Komisije Odboru za jedinstveno nebo iz članka 18. stavka 4. Provedbene uredbe (EU) br. 390/2013, Komisija trebala, do 2016. godine, preispitati ta predviđanja u vezi prometa u svjetlu najnovijih dostupnih predviđanja STATFOR-a. Na temelju tog preispitivanja Komisija može, ako je to potrebno, odlučiti preispitati ciljeve performansi na razini Unije za kalendarske godine od 2017. do 2019. u skladu s točkom (a) članka 17. stavka 1. te Uredbe.

               (14)

               Predviđa se smanjenje referentnih utvrđenih troškova za drugo referentno razdoblje u prosjeku za 2,1 % godišnje.

               (15)

               Pored ciljeva performansi na razini Unije trebalo bi utvrditi granične vrijednosti za upozoravanje iznad kojih se mogu aktivirati mehanizmi uzbunjivanja iz Provedbene uredbe (EU) br. 390/2013.

               (16)

               U skladu s Provedbenom uredbom (EU) br. 390/2013 lokalni ciljevi ne moraju nužno biti jednaki ciljevima performansi na razini Unije. Oni bi trebali biti u skladu s ciljevima performansi na razini Unije te na odgovarajući način doprinijeti njihovu ostvarenju. Plan performansi, koji bi u skladu s Provedbenom uredbom (EU) br. 390/2013 morao biti sastavljen na razini funkcionalnih blokova zračnog prostora, trebao bi odražavati tu dosljednost i njezin primjereni doprinos.

               (17)

               Ova bi Odluka trebala stupiti na snagu na dan objave, s ciljem olakšavanja pripreme planova performansi u skladu s poglavljem II. Provedbene uredbe (EU) br. 390/2013.

               (18)

               Mjere predviđene ovom Odlukom u skladu su s mišljenjem Odbora za jedinstveno nebo,

         DONIJELA JE OVU ODLUKU:
   Članak 1.
   Ciljevi performansi na razini Unije za ključno područje sigurnosti
   1.   Za drugo referentno razdoblje, ciljevi performansi na razini Unije za ključno područje sigurnosti moraju biti kako je utvrđeno u stavcima 2. i 3.
   2.   Ciljevi performansi na razini Unije za učinkovitost upravljanja sigurnošću iz točke 1.1. podtočke (b) odjeljka 1. Priloga I. Provedbenoj uredbi (EU) br. 390/2013 su sljedeći:

               (a)

               najkasnije do 31. prosinca 2019. nacionalna nadzorna tijela osiguravaju najmanje razinu C (10) za sve ciljeve upravljanja („politika i ciljevi sigurnosti”, „upravljanje sigurnosnim rizikom”, „osiguravanje sigurnosti”, „promicanje sigurnosti” i „kultura sigurnosti”);

               (b)

               najkasnije do 31. prosinca 2019. pružatelji usluga u zračnoj plovidbi moraju postići najmanje razinu D za ciljeve upravljanja „politika i ciljevi sigurnosti”, „upravljanje sigurnosnim rizikom”, „osiguravanje sigurnosti” i „promicanje sigurnosti” te najmanje razinu C za cilj upravljanja „kultura sigurnosti”.

         3.   Ciljevi performansi na razini Unije za primjenu klasifikacije ozbiljnosti iz točke 1.1. podtočke (b) odjeljka 1. Priloga I. Provedbenoj uredbi (EU) br. 390/2013 su sljedeći:

               (a)

               do 31. prosinca 2017. i svake godine nakon toga do kraja drugog referentnog razdoblja, države članice putem svojih nacionalnih nadzornih tijela osiguravaju prikupljanje podataka i izvješćivanje EASA-e o stupnju ozbiljnosti „ukupnog ATM-a” utvrđenog metodologijom Alata za analizu rizika (RAT) za klasifikaciju najmanje 80 % godišnje prijavljenih narušavanja minimalne separacije i neodobrenih ulaza na uzletno-sletnu stazu kategorije A (ozbiljne nezgode), B (veće nezgode) i C (znatnije nezgode) (11);

               (b)

               najkasnije do 31. prosinca 2017. i 2019. države članice putem svojih nacionalnih nadzornih tijela osiguravaju prikupljanje podataka i izvješćivanje EASA-e o stupnju ozbiljnosti „ukupnog ATM-a” utvrđenog metodologijom Alata za analizu rizika (RAT) za klasifikaciju najmanje 80 % odnosno 100 % godišnje prijavljenih događaja povezanih s upravljanjem zračnim prometom (ATM) s kategorijama AA (potpuna nemogućnost pružanja sigurnih ATM usluga), A (ozbiljna nemogućnost pružanja sigurne ATM usluge), B (djelomična nemogućnost pružanja sigurne ATM usluge) i C (sposobnost pružanja sigurnih, ali otežanih usluga ATM);

               (c)

               najkasnije do 31. prosinca 2017. i 2019. pružatelji usluga u zračnoj plovidbi izvješćuju nacionalna nadzorna tijela o ozbiljnosti „ATM-a na zemlji” koristeći metodologiju Alata za analizu rizika (RAT) za klasifikaciju najmanje 80 % odnosno 100 % godišnje prijavljenih narušavanja minimalne separacije i neodobrenih ulaza na uzletno-sletnu stazu kategorije A (ozbiljne nezgode), B (veće nezgode) i C (znatnije nezgode);

               (d)

               najkasnije do 31. prosinca 2017. i 2019., pružatelji usluga u zračnoj plovidbi izvješćuju nacionalna nadzorna tijela o ozbiljnosti „ATM-a na zemlji” koristeći metodologiju Alata za analizu rizika (RAT) za klasifikaciju najmanje 80 % odnosno 100 % godišnje prijavljenih događaja povezanih s upravljanjem zračnim prometom (ATM) s kategorijama AA (potpuna nemogućnost pružanja sigurne ATM usluge), A (ozbiljna nemogućnost pružanja sigurne ATM usluge), B (djelomična nemogućnost pružanja sigurne ATM usluge) i C (sposobnost pružanja sigurnih, ali otežanih usluga ATM);

         Članak 2.
   Ciljevi performansi na razini Unije za ključno područje zaštite okoliša
   Za drugo referentno razdoblje, ciljevi performansi na razini Unije za ključno područje zaštite okoliša su sljedeći:

               1.

               u 2019., prosječna učinkovitost horizontalnog leta na ruti od najmanje 2,6 % za stvarnu putanju kako je određeno u točki 2.1. podtočki (a) odjeljka 1. Priloga I. Provedbenoj uredbi (EU) br. 390/2013;

               2.

               u 2019., prosječna učinkovitost horizontalnog leta na ruti od najmanje 4,1 % za zadnju dostavljenu putanju plana leta kako je određeno u točki 2.1. podtočki (b) odjeljka 1. Priloga I. Provedbenoj uredbi (EU) br. 390/2013.

         Članak 3.
   Ciljevi performansi na razini Unije za ključno područje kapaciteta
   Za drugo referentno razdoblje, ciljevi performansi na razini Unije za ključno područje kapaciteta moraju biti izraženi kao prosječno kašnjenje na ruti ATFM-a, kako je određeno u točki 3.1. odjeljka 1. Priloga I. Provedbenoj uredbi (EU) br. 390/2013, od najviše 0,5 minuta po letu, koje treba ostvariti za svaku kalendarsku godinu.
   Članak 4.
   Ciljevi performansi na razini Unije za ključno područje troškovne učinkovitosti
   Za drugo referentno razdoblje, ciljevi performansi na razini Unije za ključno područje troškovne učinkovitosti moraju biti izraženi kao prosječan utvrđeni jedinični trošak na razini Unije za rutne usluge u zračnoj plovidbi kako je određeno u točki 4.1. podtočki (a) odjeljka 1. Priloga I. Provedbenoj uredbi (EU) br. 390/2013, izražen u realnim izrazima EUR2009, u iznosu od 56,64 EUR za 2015., 54,95 EUR za 2016., 52,98 EUR za 2017., 51,00 EUR za 2018., i 49,10 EUR za 2019.
   Članak 5.
   Predviđanja
   Ova se Odluka temelji na predviđanjima utvrđenima u Prilogu.
   Članak 6.
   Granične vrijednosti za upozoravanje
   1.   Ako stvarni promet koji je zabilježilo tijelo za reviziju performansi odstupa od predviđanja u vezi prometa utvrđenih u Prilogu za najmanje 10 % u danoj kalendarskoj godini, može se aktivirati mehanizam upozoravanja na razini Unije iz članka 19. stavka 1. Provedbene uredbe (EU) br. 390/2013.
   2.   Ako stvarni promet koji je zabilježilo tijelo za reviziju performansi odstupa od predviđanja u vezi prometa utvrđenih u planu performansi iz poglavlja III. Provedbene uredbe (EU) br. 390/2013 za najmanje 10 % u danoj kalendarskoj godini, može se aktivirati lokalni mehanizam upozoravanja iz članka 19. stavka 2. Provedbene uredbe (EU) br. 390/2013.
   Članak 7.
   Stupanje na snagu
   Ova Uredba stupa na snagu na dan objave u Službenom listu Europske unije.

      Sastavljeno u Bruxellesu 11. ožujka 2014.

            Za Komisiju

            Predsjednik

         José Manuel BARROSO

      (1)  SL L 96, 31.3.2004., str. 1.

      (2)  Provedbena uredba Komisije (EU) br. 390/2013 od 3. svibnja 2013. o utvrđivanju plana performansi za usluge u zračnoj plovidbi i mrežne funkcije (SL L 128, 9.5.2013., str. 1.).

      (3)  Uredba Komisije (EU) br. 691/2010 od 29. srpnja 2010. o utvrđivanju plana performansi za usluge u zračnoj plovidbi i mrežnih funkcija (SL L 201, 3.8.2010., str. 1.).

      (4)  Odluka Komisije 98/500/EZ od 20. svibnja 1998. o osnivanju Odbora za sektorski dijalog između socijalnih partnera na europskoj razini (SL L 225, 12.8.1998., str. 27.).

      (5)  Uredba (EZ) br. 551/2004 Europskog parlamenta i Vijeća od 10. ožujka 2004. o organizaciji i korištenju zračnog prostora u jedinstvenom europskom nebu (SL L 96, 31.3.2004., str. 20).

      (6)  Uredba Komisije (EU) br. 677/2011 od 7. srpnja 2011. o utvrđivanju detaljnih pravila za provedbu mrežnih funkcija za upravljanje zračnim prometom (ATM) (SL L 185, 15.7.2011., str. 1).

      (7)  Uključujući troškove za Hrvatsku, koja nije sudjelovala u planu performansi tijekom prvog referentnog razdoblja, i prilagodbe za sve države članice, kako bi se uzeo u obzir očekivani odbitak za izuzete letove prema pravilima vizualnog letenja (VFR).

      (8)  107 439 000 jedinica pružanja rutnih usluga (izvor: STATFOR, konzervativna procjena, rujan 2013.).

      (9)  Odluka Komisije 2011/121/EU od 21. veljače 2011. o utvrđivanju ciljeva performansi na razini Unije za godine 2012. do 2014. (SL L 48, 23.2.2011., str. 16.).

      (10)  Razine C i D određene su u prihvatljivim postupcima usklađivanja i uputama iz EASA-e za provedbu i mjerenje ključnih pokazatelja sigurnosti iz članka 7. Provedbene uredbe (EU) br. 390/2013.

      (11)  Kategorije AA, A, B, C, D i E utvrđene su u prihvatljivim postupcima usklađivanja i uputama iz EASA-e za provedbu i mjerenje ključnih pokazatelja sigurnosti iz članka 7. Provedbene uredbe (EU) br. 390/2013.

      PRILOG

                  1.

                  Predviđanja u vezi prometa na razini Unije, izražena u jedinicama pružanja rutnih usluga

                              Jedinice pružanja rutnih usluga

                              2015.

                              2016.

                              2017.

                              2018.

                              2019.

                              108 541 000

                              110 196 000

                              111 436 000

                              112 884 000

                              114 305 000

                  2.

                  Predviđeni referentni utvrđeni troškovi za rutne usluge u zračnoj plovidbi na razini Unije

                              Utvrđeni troškovi (EUR2009)

                              2015.

                              2016.

                              2017.

                              2018.

                              2019.

                              6 147 905 000

                              6 055 686 000

                              5 904 294 000

                              5 756 687 000

                              5 612 769 000


title: 2011/436/EU: Provedbena odluka Komisije od 19. srpnja 2011. o priznavanju sustava „Abengoa RED Bioenergy Sustainability Assurance” za dokazivanje usklađenosti s kriterijima održivosti prema direktivama 2009/28/EZ i 2009/30/EZ Europskog parlamenta i Vijeća

text:
30                      HR                               Službeni list Europske unije                                              15/Sv. 30
32011D0436
21.7.2011.                                           SLUŽBENI LIST EUROPSKE UNIJE                                                  L 190/75
                                                  PROVEDBENA ODLUKA KOMISIJE
                                                            od 19. srpnja 2011.
                 o priznavanju sustava „Abengoa RED Bioenergy Sustainability Assurance” za dokazivanje
                usklađenosti s kriterijima održivosti prema direktivama 2009/28/EZ i 2009/30/EZ Europskog
                                                            parlamenta i Vijeća
                                                               (2011/436/EU)
EUROPSKA KOMISIJA,                                                               do 5. Direktive 2009/28/EZ ili da dobrovoljni nacionalni
                                                                                ili međunarodni sustav mjerenja uštede emisija stakleni
                                                                                čkih plinova sadrži precizne podatke za potrebe članka
uzimajući u obzir Ugovor o funkcioniranju Europske unije,
                                                                                17. stavka 2. ove Direktive.
uzimajući u obzir Direktivu 2009/28/EZ Europskog parlamenta
i Vijeća od 23. travnja 2009. o promicanju uporabe energije iz             (5)   Komisija može priznati takav dobrovoljni sustav za
obnovljivih izvora te o izmjeni i kasnijem stavljanju izvan snage                razdoblje od 5 godina.
direktiva 2001/77/EZ i 2003/30/EZ (1), a posebno njezin članak
18. stavak 6.,
                                                                           (6)   Ako gospodarski subjekt dostavi dokaze ili podatke dobi
uzimajući u obzir Direktivu 98/70/EZ Europskog parlamenta i                      vene u skladu sa sustavom koji je priznat od Komisije, u
Vijeća od 13. listopada 1998. o kakvoći benzina i dizelskih                      mjeri u kojoj je to obuhvaćeno tom odlukom o priz
goriva (2), kako je izmijenjena Direktivom 2009/30/EZ (3), a                     nanju, država članica ne zahtijeva od dobavljača da
posebno njezin članak 7.c stavak 6.,                                             dostavi dodatne dokaze o usklađenosti s kriterijima
                                                                                održivosti.
nakon savjetovanja sa Savjetodavnim odborom uspostavljenim
na temelju članka 25. stavka 2. Direktive 2009/28/EZ,                      (7)   Sustav „Abengoa RED Bioenergy Sustainability Assu
                                                                                rance” (dalje u tekstu „RBSA”) dostavljen je Komisiji
budući da:                                                                       8. travnja 2011. uz zahtjev za priznavanje. Sustav
                                                                                pokriva široki opseg proizvoda i primjenjuje se na sve
                                                                                geografske lokacije. Priznati sustav stavit će se na raspo
(1)     Direktive 2009/28/EZ i 2009/30/EZ utvrđuju kriterije                     laganje na platformi za transparentnost koja je uspostav
        održivosti za biogoriva. Kod upućivanja na odredbe iz                    ljena prema Direktivi 2009/28/EZ. Komisija uzima u
        članaka 17. i 18. i Priloga V. Direktivi 2009/28/EZ ovo                  obzir trgovačku osjetljivost i može donijeti odluku o
        se tumači kao upućivanje na slične odredbe iz članaka                    djelomičnom objavljivanju sustava.
        7.a, 7.b i 7.c te Priloga IV. Direktivi 2009/30/EZ.
(2)     Ako se biogoriva i tekuća biogoriva trebaju uzeti u obzir          (8)   Ocjena sustava RBSA je pokazala da sustav prikladno
        za svrhe navedene u članku 17. stavku 1. točkama (a), (b)                pokriva kriterije održivosti iz Direktive 2009/28/EZ te
        i (c), države članice od gospodarskih subjekata zahtijevaju              da u skladu sa zahtjevima iz članka 18. stavka 1. Direk
        dokazivanje usklađenosti biogoriva i tekućih biogoriva s                 tive 2009/28/EZ primjenjuje metodu ravnoteže mase.
        kriterijima održivosti određenim u članku 17. stavcima 2.
        do 5. Direktive 2009/28/EZ.
                                                                           (9)   Ocjena sustava RBSA je pokazala da sustav zadovoljava
                                                                                odgovarajuće norme pouzdanosti, transparentnosti i
(3)     U uvodnoj izjavi 76. Direktive 2009/28/EZ navodi se da                   neovisne revizije te da, također, ispunjava metodološke
        treba izbjeći nametanje nerazumnog opterećenja indu                     zahtjeve iz Priloga V. Direktivi 2009/28/EZ.
        striji i da dobrovoljni sustavi mogu doprinijeti učinko
        vitim rješenjima za dokazivanje usklađenosti sa spome
        nutim kriterijima održivosti.                                      (10)  Svi dodatni elementi održivosti obuhvaćeni sustavom
                                                                                RBSA nisu predmet razmatranja ove Odluke. Ti dodatni
(4)     Komisija može donijeti odluku da dobrovoljni nacionalni                  kriteriji održivosti nisu obvezni za dokazivanje usklađe
        ili međunarodni sustav dokazuje da su pošiljke biogoriva                 nosti sa zahtjevima koji su utvrđeni Direktivom
        usklađene s kriterijima održivosti iz članka 17. stavaka 3.              2009/28/EZ. Komisija može u kasnijoj fazi razmotriti
                                                                                sadrži li sustav točne podatke za obavješćivanje o
(1) SL L 140, 5.6.2009., str. 16.                                                mjerama koje su poduzete u vezi s pitanjima iz članka
(2) SL L 350, 28.12.1998., str. 58.                                              18. stavka 4. drugog podstavka druge rečenice Direktive
(3) SL L 140, 5.6.2009., str. 88.                                                2009/28/EZ,
 ---pagebreak--- 15/Sv. 30             HR                               Službeni list Europske unije                                                   31
DONIJELA JE OVU ODLUKU:                                                  Komisija se bez odlaganja obavješćuje o takvim izmjenama.
                                                                         Komisija tada ocjenjuje dojavljene izmjene kako bi se utvrdilo
                             Članak 1.                                   pokriva li sustav na odgovarajući način kriterije održivosti za
                                                                         koje je priznat.
Dobrovoljni sustav RBSA za koji je 8. travnja 2011. Komisiji
podnesen zahtjev za priznavanje, pokazuje da pošiljke biogoriva
ispunjavaju kriterije održivosti, kako je predviđeno u članku 17.        2.    Ako se jasno dokaže da sustav nije proveo elemente koji
stavku 3. točkama (a), (b) i (c) te članku 17. stavcima 4. i 5.          se smatraju presudnima za ovu Odluku i u slučaju ozbiljnih i
Direktive 2009/28/EZ i članku 7.b stavku 3. točkama (a), (b) i           strukturalnih povreda tih elemenata Komisija zadržava pravo da
(c) te članku 7.b stavcima 4. i 5. Direktive 98/70/EZ. Sustav            opozove svoju Odluku.
također sadrži točne podatke za potrebe članka 17. stavka 2.
Direktive 2009/28/EZ i članka 7.b stavka 2. Direktive                                                Članak 3.
98/70/EZ.                                                                Ova Odluka stupa na snagu dvadesetog dana od dana objave u
                                                                         Službenom listu Europske unije.
Nadalje, može se koristiti za dokazivanje usklađenosti s
člankom 18. stavkom 1. Direktive 2009/28/EZ i člankom 7.c
stavkom 1. Direktive 98/70/EZ.
                                                                         Sastavljeno u Bruxellesu 19. srpnja 2011.
                             Članak 2.
1.    Odluka je valjana za razdoblje od pet godina nakon                                                      Za Komisiju
njezinog stupanja na snagu. Ako nakon donošenja odluke
Komisije sustav bude podvrgnut izmjenama u svom sadržaju                                                       Predsjednik
na način koji bi mogao utjecati na samu osnovu ove Odluke,                                               José Manuel BARROSO


title: 2014/795/EU: Provedbena odluka Vijeća od 7. studenoga 2014. o produljenju primjene Provedbene odluke 2011/335/EU kojom se Republici Litvi odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost

text:
               15.11.2014

               HR

               Službeni list Europske unije

               L 330/44

         PROVEDBENA ODLUKA VIJEĆA
   od 7. studenoga 2014.
   o produljenju primjene Provedbene odluke 2011/335/EU kojom se Republici Litvi odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost

      (2014/795/EU)

   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1) (Direktiva o PDV-u), a posebno njezin članak 395. stavak 1.,
   uzimajući u obzir prijedlog Europske komisije,
   budući da:

               (1)

               Litva je pismom evidentiranim u glavnom tajništvu Komisije 16. svibnja 2014. zatražila odobrenje za mjeru kojom se odstupa od članka 287. točke 11. Direktive o PDV-u kako bi nastavila izuzimati određene porezne obveznike čiji godišnji promet ne prelazi protuvrijednost 45 000 EUR u nacionalnoj valuti prema deviznom tečaju na dan njezina pristupanja Uniji („mjera”). Tom bi mjerom navedeni porezni obveznici bili oslobođeni od određenih ili svih obveza u vezi s porezom na dodanu vrijednost (PDV) iz glave XI. poglavlja od 2. do 6. Direktive o PDV-u.

               (2)

               Komisija je pismom od 6. lipnja 2014. obavijestila ostale države članice o zahtjevu Litve. Komisija je pismom od 12. lipnja 2014. obavijestila Litvu da ima sve informacije potrebne za razmatranje zahtjeva.

               (3)

               Na temelju glave XII. Direktive o PDV-u države članice već mogu primjenjivati posebne odredbe za mala poduzeća. Produljenom mjerom odstupa se od glave XII. Direktive o PDV-u samo utoliko što je prag godišnjeg prometa poreznog obveznika za te posebne odredbe viši od onoga koji je trenutačno dopušten za Litvu u skladu s člankom 287. točkom 11. Direktive o PDV-u, a koji iznosi 29 000 EUR.

               (4)

               Provedbenom odlukom Vijeća 2011/335/EU (2) Litvi je odobreno da, u okviru mjere odstupanja, izuzme, do 31. prosinca 2014., porezne obveznike čiji godišnji promet ne prelazi 45 000 EUR. Budući da su se zbog tog praga smanjile obveze malih poslovnih subjekata u vezi s PDV-om, Litvi bi trebalo odobriti da produlji mjeru za daljnje ograničeno razdoblje. Porezni obveznici se kao i ranije mogu odlučiti za uobičajene odredbe o PDV-u.

               (5)

               Prema informacijama koje je dostavila Litva produljenje odstupanja imat će zanemariv utjecaj na ukupni iznos poreznog prihoda prikupljen u fazi konačne potrošnje.

               (6)

               Odstupanje ne utječe na vlastita sredstva Unije koja proizlaze iz PDV-a,

         DONIJELO JE OVU ODLUKU:
   Članak 1.
   U članku 2. drugom stavku Provedbene odluke 2011/335/EU datum „31. prosinca 2014.” zamjenjuje se datumom „31. prosinca 2017.”.
   Članak 2.
   Ova se Odluka primjenjuje od 1. siječnja 2015.
   Članak 3.
   Ova je Odluka upućena Republici Litvi.

      Sastavljeno u Bruxellesu 7. studenoga 2014.

            Za Vijeće

            Predsjednik

         P. C. PADOAN

      (1)  SL L 347, 11.12.2006., str. 1.

      (2)  Provedbena Odluka Vijeća 2011/335/EU od 30. svibnja 2011. kojom se Republici Litvi odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 150, 9.6.2011., str. 6.).